De politiske topmødedebatter fra valgkampene skal udbredes til folketingssalen.

Folketingets formand, Mogens Lykketoft (S), vil indføre en helt ny debatinstitution på Christiansborg, hvor oppositionens partiledere én gang om ugen mødes i en åben konfrontation med statsminister Helle Thorning-Schmidt (S).

»Vi er nødt til at eksperimentere med, hvordan vi gør folketingsdebatterne mere interessante, Jeg vil prøve at gøre det mere spændende for borgerne ved at ændre på debatformen i Folketinget, og der er ingen tvivl om, at det er mest interessant, når topfolkene duellerer,« siger Mogens Lykketoft.

Han er stærkt inspireret af det britiske underhus, hvor premierministeren hver onsdag konfronteres med oppositionens leder under en halv times til tider ophedet debat.

»I det britiske parlament er det ofte mere interessant, mere livligt og mere fokuseret på de aktuelle spørgsmål end meget af det, vi selv gør,« siger Mogens Lykketoft.

Sjovere at følge med i

Han har drøftet sine idéer med Folketingets Præsidium og partiernes gruppeformænd, og her er der generelt bred opbakning til idéen om at forny debatterne i folketingssalen.

»Det er glimrende, hvis det kan bibringe folkestyret en ny mulighed for at gøre folketingssalen til det sted, hvor de aktuelle debatter foregår. Hvis man kan overføre en del af den retoriske spændstighed, som det engelske underhus er kendt for, så tror jeg også, at dansk politik bliver sjovere at følge med i,« siger Venstres gruppeformand, Kristian Jensen.

Også de Konservative og de Radikale melder sig klar til at stille op til partilederrunderne.

»Jeg synes, at Underhusets debatter er spændende at se på, fordi der er et større retorisk schwung over det. Det kunne jeg godt tænke mig, at vi fik lidt mere af,« siger de Radikales gruppeformand, Marianne Jelved.

Mogens Lykketofts plan er, at alle folketingsmedlemmer skal være til stede under en intens konfrontation hver tirsdag mellem enten statsminister Helle Thorning-Schmidt, økonomi- og indenrigsminister Margrethe Vestager (R), eller udenrigsminister Villy Søvndal (SF) og oppositionens partiledere.

Også regeringens parlamentariske grundlag, Enhedslisten, vil få mulighed for at udfordre regeringens ledende ministre.

»Medierne interesser sig i dag meget sjældent for, hvad der sker i folketingssalen, og denne type debatform med en ugentlig konfrontation kan måske ændre på det. Så, vi synes, det er udmærket,« siger gruppeformand Per Clausen.

Debatterne kan genoplive pressens fokus på livet i folketingssalen, men vil samtidig øge det i forvejen store fokus på partiernes topfigurer, vurderer professor i statskundskab Kasper Møller Hansen fra Københavns Universitet. Han mener, at konceptet med fordel vil kunne kopieres til andre medlemmer af Folketinget.

»Man kunne også lave debatter mellem de yngste, de ældste og kvinderne i stedet for kun at fokusere på partilederne. Der er 150 medlemmer af Folketinget, som vi sjældent hører om,« siger Kasper Møller Hansen.

Endnu ingen dato for premiere

Det er uvist, hvornår den nye debatform kan få premiere. De primære udeståender er, at Enhedslisten ikke vil afskrive sig muligheden for at kunne stille skriftlige spørgsmål til topministrene dagen efter debatterne, mens Venstre vil have ret til at erstatte sin partileder med den politiske ordfører, hvis partiformanden f.eks. ikke er på Christiansborg.

»Vi arbejder med det hele i topfart, så må vi se, hvornår vi kan blive enige om at iværksætte det,« siger Mogens Lykketoft.

Det har ikke været muligt at få en kommentar fra statsminister Helle Thorning-Schmidt (S).